Árhullámok a Bodrogon és a Tiszán
Az elmúlt napok csapadékos időjárásának hatására jelentősebb árhullámok alakultak ki a Bodrog és a Tisza vízrendszerében Észak-Magyarországon - közölte Csont Csaba, az Észak-magyarországi Környezetvédelmi és Vízügyi igazgatóság (ÉKÖVIZIG) szóvivője.
Az északkeleti vízgyűjtőkön sokfelé volt eső, záporeső, a hajnali óráktól kisebb havazás, hózápor. A csapadék mennyisége hazai területen öt milliméternyi volt, míg Szlovákiában 5-20 millimétert, Kárpátalján pedig 15-40 milliméter közötti mennyiségeket mértek - közölte a szóvivő.

Mint mondta, a külföldi területeken a Bodrog forrásfolyói közül az Ung árhulláma ígérkezik a legnagyobbnak, Lékárdnál a reggeli órákban 991 centiméteres tetőzés közeli értéket mértek, a Laborc árhullámának nagyobb részét a Sirava víztározóban visszatartották.

Az Ondaván csak kisebb vízszintemelkedés alakult ki. A reggeli vízállások alapján készült előrejelzés szerint Észak-Magyarországon Felsőbereckinél a Bodrog 650 körüli értékkel tetőzik majd a következő napokban.
Az előrejelzések alapján szintén készültségi szintet megközelítő árhullám alakulhat ki a Felső-Tiszán is, a viszonylag magas mederteltség és a Bodrog árhulláma miatt, Tokaj térségében, illetve alatta az első fokú készültségi szintet meghaladó vízállásokra kell számítani a hétvégén, illetve a jövő hét első felében.